钦定古今图书集成/方舆汇编/职方典/第1161卷 > 《重修武阳盛水二堰记》王鉴之
## 钦定古今图书集成/方舆汇编/职方典/第1161卷 > 《重修武阳盛水二堰记》王鉴之

“水居五行，得生气为最先。其在天地间，犹元气之在
人身。得其平则利用济物，失其平则汤汤方割。荡荡
怀襄，必有良医如扁鹊，起而治之，则患可弭而利兴。”
考之往古，尝为患于尧之世矣。及禹治之，地平天成，
万世永赖，天下之神功也。又为患于春秋、战国矣。若孙叔敖、李冰、若文翁、邵信臣辈，或疏凿以除患，或潴
灌以兴利，虽不敢妄拟禹迹，岂得不谓一代一方之
良工哉？方今水患满天下，治者固当有其人，而绩效
弗彰，人皆忧之，吾得不忧哉！郧阳，古麇子国。成化辛
卯，因逋聚乘衅，大兵克平之后，守臣论列，始于其地
开帅阃，设府治，寻命廷臣都宪总其政，于是其地始
大。然提封七邑，悉居万山，水行其间，皆湍悍喷薄，无
泓渟涵蓄之致。潦则激射，旱则促缩，民恒为病。先代
有以郡治之东，灵泉之西，凿石为渠，堑河为堰，以溉
田者二，曰武阳，曰盛水，为利甚溥。岁久湮没，军民每
计田以为修筑，不过伐木畚土，苟简目前而已。时雨
骤作，山溪饮满，水势奔突，向之所伐，以畚举随之去
矣。渠水涸竭，涓滴如金，争讼如猬，苗之不硕，岁之不
登，俗之不淳，悉由于此。弘治十三年庚申，西蜀胡君
伦以明进士由部郎来知是邦，周三载，明敏而练达，
刚方而惠和，其于民事，搜罗抉剔，靡不兴革。壬戌春，
以修复二堰事来上。探其指设，凿凿有成筭，予心许
其能，遂以是秋申明戒事。有分守提督太岳、太和山
内官监太监李公麟、参议华君山，咸乐其有志于民，
撤可缓之财，以资其费，而都指挥黄焘、指挥甄昂辈，
又以力役赞之。命指挥徐琬、推官周训董治工作，伐
石于山，取材于陆，仍旧地剔沮洳，去枿翳，甃以巨石，
翼以良干，栉比而鳞次。虽高深广袤不加于旧，而规
模宏远，制度精密。蓄泄有时，斡旋有机。视昔则十倍
有加焉。八阅月而告成，民不知劳，财不知匮，处者庆
于室，行者歌于涂，以为自今伊始，吾侪小民可无旱
涝之是念矣。君子谓兹役也，事举其中，得圣人之训，
宜有言。“予惟尧舜之智，急先务当今之务，孰有大于
水利者乎？孔子以惠而不费为从政之美。今计其所
费，廉而所利大，政孰有美”于此者？凡此皆可书以为
将来劝，故为书之，使当代传胡君为良有司，而后世
亦称其为“良工”，亦观风者分内事也。遂书以𢌿之。